Carsten Hansen (S), 2006-01-18:
Jeg vil egentlig gerne starte min ordførertale med at rose ordføreren for Venstre, fru Marion Pedersen, for det er rart, at der dog er en, der tænker klart hos Venstre.
At der så skulle en udefra til at gøre det, sådan er det jo, resten bliver bidt af systemerne og af valgtaktik.
Det vil jeg gerne rose fru Marion Pedersen for.
Når det er sagt, så vil jeg sige: Pilotprojektet er blevet evalueret, og sjældent har jeg set så mange minutter oplistet.
Man kan spare 5,6 minutter på hver indberetning.
Var det 800.000 indberetninger pr. år?
I så fald kan man jo selv begynde at regne, og det har man oven i købet gjort i ministeriet.
Man kan sige, det er en grundig forberedelse, man har foretaget, og det har været længe undervejs, så spørgsmålet er, om vi har brug for en evaluering.
Vi kunne måske undervejs i udvalgsarbejdet spørge ministeren, om han ville vende tilbage med en lille kort skriftlig redegørelse til udvalget for at sige, hvordan det går med det her, for selvfølgelig er vi interesseret i, hvordan vi kunne indhente de her besparelser og bruge dem på andre områder og i virkeligheden gøre det nemmere for både arbejdstagere og arbejdsgivere og den offentlige forvaltning med digitalisering.
Det tror jeg er væsentligt, og det ved jeg ikke om ministeren vil give tilsagn om, men det kunne vi da spørge ham om, og jeg vil gerne rejse det som et spørgsmål her fra talerstolen.
Der ligger selvfølgelig på det her område en lille smule om registersamkøring.
Ingen skal være i tvivl om, og det tror jeg gælder for alle partier, men i hvert fald for mit parti, at selvfølgelig vil vi gerne snyderi og bedrageri til livs, og det kan man jo gøre med det her, fordi man kan samkøre registrene og se, om nu sygemeldingerne passer til den løn, der er hævet osv.
Det er sådan set fornuftigt nok.
Men det skal jo ske, og det er så noget af det, vi måske vil bore lidt i undervejs hos ministeren, under hensyntagen til de registerlove, der så gælder for det enkelte menneske osv.
Det tror jeg er vigtigt at vi får på plads, og det er jeg sikker på at vi kan få et tilsagn om.
Så ligger der DUT-mæssige konsekvenser i det, for det er klart, at det er en udgift for staten i første omgang, og det er en mindre udgift for arbejdsgiverne og en mindre udgift for kommunerne.
Der vil jeg bare sige, at i denne periode, hvor kommunerne jo er voldsomt belastet af strukturomlægning, kunne det være klogt, at man lod nåde gå for ret med de 15 mia. kr. ekstra, finansministeren fandt i en skuffe sådan lige her for nylig.
Jeg undrer mig tit over, hvordan man kan finde 15 mia. kr., man ikke havde regnet med, sidste år var det 23; jeg ville såmænd nøjes med en enkelt milliard, hvis det skulle være, men sådan er det jo.
Jeg vil sige, at det vil være urimeligt at DUT’e kommunerne i første omgang for det her, men det er selvfølgelig et internt spil.
Jeg vil blot sige for vores vedkommende, at vi ved, at kommunerne er belastet af meget store ekstraomkostninger som følge af strukturomlægningerne, så det kunne jo være en gevinst i det spil, som staten kunne lade være med at indhøste.
Det vil vi selvfølgelig bore en lille smule i.
Ellers vil jeg gerne sige, at det her er et eksempel på, at der dog trods alt er nogle hos Venstre, der tænker klart og tydeligt, og vi bakker det selvfølgelig op, når der er nogle, der gør det.
Det er en gevinst for alle parter, og jeg håber, at beskæftigelsesministeren vil vende tilbage med en lille redegørelse om et års tid eller to, således at vi kan se, hvordan det går, og at vi kan bruge erfaringerne andre steder.
Klar opbakning fra Socialdemokraterne til forslaget.